Plaasmoordverdagte ontsnap uit polisieselBigboy Phiri. Foto: Verskaf Bigboy Phiri (25), die man wat daarvan beskuldig word dat hy Hennie Oosthuizen in Desember verlede jaar op ŉ plaas in die Groblershoop-omgewing in die Noord-Kaap met ŉ mes doodgesteek het, het uit polisieaanhouding ontsnap. Kapt. Jacques September, woordvoerder van die polisie, het aan Maroela Media gesê Phiri en nog ŉ verhoorafwagtende verdagte het Donderdag in die vroeë oggendure uit die polisieselle op Groblershoop ontsnap. September het gesê die mans het glo die diefwering voor die venster in die sel oopgebreek om te ontsnap. Phiri sou Donderdag weer in die hof verskyn het. Die ander verdagte wat ontsnap het, is later Donderdagoggend weer in Sternham in Groblershoop vasgetrek, maar Phiri is steeds op vrye voet. Maroela Media het vroeër berig Phiri het Oosthuizen op 9 Desember 2016 na bewering tydens ŉ vermoedelike wraakaanval vermoor. Phiri het op dieselfde plaas gewerk waar Oosthuizen ŉ plaasbestuurder was. Hennie Oosthuizen en sy vrou, Petra. Foto: Verskaf Petra, Oosthuizen se vrou, het destyds vertel dat die werkers op die plaas maandeliks vleis van die eienaar van die plaas ontvang het, maar dat hulle daardie maand nie hul vleis betyds gekry het nie omdat die eienaar in die hospitaal opgeneem is. Hennie het die situasie aan die werkers verduidelik, maar Phiri was glo ontevrede hieroor en het Oosthuizen daarvan beskuldig dat hulle sy geld steel. Na bewering het Phiri kort daarna ŉ mes in sy kamer gaan haal en Oosthuizen verskeie kere in sy rug gesteek voordat hy op die vlug geslaan het. Oosthuizen kon daarin slaag om bebloed in sy huis in te strompel om hulp te soek en ŉ buurman het met hom na ŉ plaaslike kliniek gehaas. Hy is by sy aankoms daar dood verklaar. Phiri is kort daarna in hegtenis geneem. Petra het Donderdag op haar Facebook-blad ŉ beroep op mense gedoen om saam met haar te bid dat Phiri weer in hegtenis geneem sal word. Enigiemand met meer inligting wat tot Phiri se inhegtenisneming kan lei, word versoek om kapt. Faro by 082 495 4782 te bel. Lees alle vorige berigte oor Hennie Oosthuizen op Maroela Media.